b'\n_START_ARTICLE_\nManjira\n_START_PARAGRAPH_\nManj\xc3\xafr\xc3\xa0 (manjeera) on perinteinen intialainen ly\xc3\xb6m\xc3\xa4soitin. Yksinkertaisimmassa muodossaan manjira on kaksi pient\xc3\xa4 symbaalia, joita soitetaan niit\xc3\xa4 rytmisesti yhteen ly\xc3\xb6m\xc3\xa4ll\xc3\xa4. Soitin tunnetaan my\xc3\xb6s nimill\xc3\xa4: manjeera, taal, jalra, khart\xc3\xa0l sek\xc3\xa4 kart\xc3\xa0l._NEWLINE_Manjira-symbaaleja k\xc3\xa4ytet\xc3\xa4\xc3\xa4n usein intialaisessa kansanmusiikissa sek\xc3\xa4 esim. bhajan- ja qawwali-musiikkityyleiss\xc3\xa4. Niit\xc3\xa4 k\xc3\xa4ytet\xc3\xa4\xc3\xa4n my\xc3\xb6s erilaisissa uskonnollisissa seremonioissa. Soitin on hyvin vanhaa perua, se l\xc3\xb6ytyy kuvattuna vanhimmissakin intialaisissa temppeleiss\xc3\xa4._NEWLINE_Manjira valmistetaan yleens\xc3\xa4 pronssista, messingist\xc3\xa4, tai kupari-sinkki -seoksesta. Soittimen keskell\xc3\xa4 on reik\xc3\xa4 josta symbaalit yleens\xc3\xa4 ovat toisiinsa kiinnitettyn\xc3\xa4 (joko narulla tai kuparilangalla). Eri kokoisilla symbaaleilla saadaan aikaiseksi eri korkuisia kilahduksia. My\xc3\xb6s eri kohtaa ly\xc3\xb6m\xc3\xa4ll\xc3\xa4 saadaan aikaiseksi eri korkuisia ja kirkkaudeltaan erilaisia \xc3\xa4\xc3\xa4ni\xc3\xa4. Joskus manjira koostuu lyhyehk\xc3\xb6st\xc3\xa4 koristellusta puisesta kappaleesta, jonka molempiin p\xc3\xa4ihin on upotettu kaksi symbaalia. T\xc3\xa4t\xc3\xa4 soitinta kutsutaan my\xc3\xb6s nimell\xc3\xa4 khartal.\n_START_SECTION_\nManjira gujaratilaisessa kansanmusiikissa\n_START_PARAGRAPH_\nManjira on t\xc3\xa4rke\xc3\xa4 soitin mm. gujaratilaisessa kansanmusiikissa sek\xc3\xa4 alueen marathinkielisess\xc3\xa4 kansanmusiikissa. Maharashtrassa soitin tunnetaan nimell\xc3\xa4 Taal (\xe0\xa4\x9f\xe0\xa4\xbe\xe0\xa4\xb3). Alkujaan manjiraa soitettiin jumalaa kunnioittavan Aartin aikana. Gujaratissa manjira on t\xc3\xa4rke\xc3\xa4 soitin mm. bhajan-, santvani- ja dayro-musiikkityyleiss\xc3\xa4._NEWLINE_Vaikka Manjira on vain pieni metallisoitin, on sill\xc3\xa4 keskeinen rooli esimerkiksi klassisessa intialaisessa Jugalbandhi-yhtyesoitannassa. Manjiran soittaminen ei ole helppoa, vaan se vaati paljon Abhyasaa, eli harjoittelua, sek\xc3\xa4 syv\xc3\xa4llist\xc3\xa4 tiet\xc3\xa4myst\xc3\xa4 intialaisen klassisen musiikin rytmeist\xc3\xa4 eli taaloista._NEWLINE_Manjiran soittajaa ei useimmiten huomata samaan tapaan kuin muita intialisia soittajia, esimerkiksi tablan, mridangamin tai shehnain soittajia. Esimerkiksi Gujaratissa on hyvin harvoja t\xc3\xa4h\xc3\xa4n soittimeen erikoistuneita soittajia.'